Najm al-Din Kubra

Najm al-Din Kubra (Jawi: نجم الدين كبرى; Parsi: نجمالدین کبری‎; nama penuh Abu al-Janab Ahmad bin Umar al-Khwarazmi; c. 540H/1145 – 618H/1221) ialah seorang tokoh Sufi, ahli hadis dan ahli metafizik Islam berketurunan Parsi-Khwarazm yang hidup pada abad ke-12 dan ke-13 Masihi. Beliau terkenal sebagai pengasas tarekat Kubrawiyyah (atau Kubrawiya), salah satu tarekat sufi berpengaruh di Asia Tengah yang kemudiannya tersebar ke wilayah seperti Parsi, India dan China.

Dalam tradisi Sufi, beliau digelar Shaykh-i Wali Tarash , satu gelaran yang merujuk kepada kedudukannya sebagai seorang guru atau tokoh yang membimbing kepada ramai murid dan khalifahnya yang kemudian muncul sebagai tokoh sufi penting di wilayah masing-masing.

 Latar belakang 
Najm al-Din Kubra dilahirkan sekitar tahun 540 Hijrah (1145 Masihi) di wilayah Khwarazm, berhampiran bandar Khiva dalam lingkungan empayar Khwarazmiyah (kini kawasan Uzbekistan dan Turkmenistan moden). Pada peringkat awal hidupnya, beliau menumpukan diri kepada pengajian ilmu-ilmu zahir seperti hadis, kalam dan fiqh sebelum beralih kepada jalan tasawuf.

Para pengkaji menyebut bahawa beliau merantau ke beberapa pusat ilmu di dunia Islam, termasuk ke Mesir, di mana beliau berguru dengan beberapa tokoh sufi, antaranya Ruzbihan Baqli dan Ziya al-Din ‘Ammar al-Bitlisi. Selepas tempoh pengajian yang panjang, Najm al-Din Kubra meninggalkan tumpuan utama kepada bidang perdebatan teologi dan mengabdikan dirinya kepada kehidupan sufi dan bimbingan kerohanian.

 Perjalanan sufi dan tarekat Kubrawiyyah 
Najm al-Din Kubra kembali ke kawasan Khwarazm dan mula mengajar di Gurganj / Konye-Urgench, sebuah kota penting di utara Khwarazm. Di sini beliau menghimpunkan ramai murid yang datang dari pelbagai wilayah Asia Tengah dan Parsi. Daripada majlis zikir dan pengajarannya di kota ini, terbentuk satu tarekat yang kemudiannya dikenali sebagai Kubrawiyyah (atau Kubrawiya), sempena namanya sendiri.

Tarekat Kubrawiyyah menekankan disiplin zikir, mujahadah nafs dan muraqabah (kesedaran hati terhadap Allah). Penekanan khas diberikan kepada analisis pengalaman rohani seperti mimpi, ilham dan "pancaran cahaya" yang dialami salik ketika berzikir dan bermujahadah. Tradisi ini kemudian digambarkan sebagai satu bentuk "psikologi mistik" yang tersusun, dengan huraian terperinci tentang pusat-pusat rohani (latā’if) dalam diri manusia.

Antara murid terkenal beliau yang kemudian menjadi tokoh sufi tersendiri ialah Najm al-Din Razi (Daya), Sa‘d al-Din Hamuwayi, Sayf al-Din Bakharzi dan Baha’ al-Din Walad (ayah kepada Jalaluddin Rumi). Rangkaian murid dan khalifah ini membantu menyebarkan pengaruh Kubrawiyyah ke Khurasan, Parsi, India dan sebahagian Asia Tengah.

 Pemikiran dan karya 
Karya-karya Najm al-Din Kubra banyak berkaitan dengan penerangan dan bimbingan tentang pengalaman rohani yang dialami oleh para salik. Beliau menulis tentang:

 kepentingan tazkiyah al-nafs (penyucian jiwa) melalui zikir, puasa dan khalwah,
 pelbagai tahap cahaya batin dan warna rohani yang dialami ketika zikrullah,
 hubungan antara amalan zahir dan penglihatan batin (mukāsyafah).

Antara karya yang dikaitkan dengan beliau ialah 'Fawā’iḥ al-jamāl wa fawātiḥ al-jalāl' dan al-Usul al-‘Asharah (Usul al-‘ashara), sebuah risalah yang menghimpunkan sepuluh prinsip perjalanan kerohanian. Sebahagian tradisi juga mengaitkan beliau dengan sebuah tafsir sufi ke atas al-Quran yang kemudian disempurnakan oleh murid-muridnya.

 Wafat dan makam 
Pada tahun 618H/1221, wilayah Khwarazm diserang oleh tentera Mongol. Sumber-sumber tradisi dan catatan sejarah menyebut bahawa Najm al-Din Kubra enggan meninggalkan kota Gurganj (Konye-Urgench) walaupun dinasihatkan untuk menyelamatkan diri. Beliau memilih untuk tinggal bersama penduduk dan akhirnya syahid ketika mempertahankan kota tersebut dalam pertempuran sengit menentang tentera Monggol. 

Beberapa dekad kemudian, sebuah makam dibina di atas kuburnya di kawasan perkuburan lama berhampiran pusat bandar Konye-Urgench (Kunya-Urgench) di Turkmenistan moden. Kompleks makam ini menempatkan ruang ziarah dan bilik pengebumian berkubah; di dalamnya terdapat dua buah makam batu (sarkofagus) yang dikaitkan dengan jasad dan kepala beliau, seperti dalam riwayat mengatakan bahawa beliau dipenggal dan syahid. Tapak Konye-Urgench keseluruhannya kini diiktiraf sebagai Tapak Warisan Dunia UNESCO, dan makam Najm al-Din Kubra menjadi antara lokasi utama yang diziarahi jemaah dan pelancong.

 Warisan 
Najm al-Din Kubra dianggap sebagai salah seorang tokoh besar dalam sejarah tasawuf klasik. Rangkaian muridnya yang luas serta penekanan beliau terhadap analisis pengalaman batin menyebabkan beliau dikenali sebagai  wali-tarash satu gelaran yang merujuk kepada kedudukannya sebagai guru kepada ramai murid yang kemudian muncul sebagai tokoh sufi penting di wilayah masing-masing. Melalui tarekat Kubrawiyyah, gagasan-gagasan beliau mempengaruhi perkembangan tradisi sufi di Asia Tengah, Parsi dan sebahagian dunia Islam yang lain.

Karya-karyanya terus dikaji dalam bidang sejarah tasawuf, kerohanian Islam dan juga psikologi agama, khususnya berkaitan dengan peranan zikir, pembersihan jiwa dan pengalaman rohani dalam membentuk akhlak seorang salik.

 Rujukan